Imtella' Ġunju 1, 2021 - Aġġornata 1 Ta' Ġunju, 2021 8:07am Ħareġ mill-ħabs wara li skonta l-pieni li ngħata Giovanni Brusca, wieħed mill-qattiela l-iktar magħrufa fl-Istorja tal-Mafja li kkollabora mal-Istat Taljan u wassal għall-arrest ta' diversi mexxejja tal-Cosa Nostra. Brusca, li llum għandu 64 sena u kien ilu arrestat mill-1996, jibqa' magħruf l-aktar bħala l-mafjuż li għafas il-buttuna tar-'remote control' li fl-1992 splodiet il-bomba li qatlet lill-Imħallef Giovanni Falcone, lil martu u tliet uffiċjali tas-sigurtà. Huwa jibqa' magħruf ukoll talli ordna li jinqatel Giuseppe Di Matteo, tifel ta' 12-il sena li missieru kien jifforma parti mill-Mafja imma wkoll kixef diversi minn dawk involuti fl-għaqda kriminali. It-tifel kien fgat imbagħad intefa' f'banju bl-aċtu. Kemm kien bniedem perikoluż joħroġ mil-laqmijiet li ngħata fosthom "il porco" u "il maiale" (il-ħanżir) u "u scannacristiani" (il-qattiel tan-nies). Huwa stess ftaħar li qatel iktar minn 100 persuna imma inqas minn 200. Wara li nħeles mill-ħabs ta' Rebibbia issa Brusca se jkun qed jingħata protezzjoni mill-Istat minħabba li hemm il-biża' li jinqatel mill-Mafja bħala tpattija talli dar kontriha u kixef diversi membri tagħha. Fl-Italja mafjużi li jikxfu lil sħabhom jissejħu "pentiti", jiġiferi dawk li nidmu.